**Tájékoztató a „Nyári diákmunka 2018.”**

**központi munkaerőpiaci program indításáról**

1. **A programindítás indokai**

A fiatalkori inaktivitás csökkentésére, a korai munkatapasztalat és munkajövedelem szerzés elősegítésére a 2013-2017-es években a Nemzetgazdasági Minisztérium által indított „Nyári diákmunka” program tapasztalatait felhasználva a 2018. évben ismét meghirdetésre kerül a program.

2013-ban közel 16 ezer, 2014-ben 24,5 ezer, 2015-ben 27,4 ezer, 2016-ban 26,2 ezer, 2017-ben 27,1 ezer nappali tagozatos diák nyári foglalkoztatását támogattuk a programmal.

2018. évben 25-30 ezer fő diák – változó időtartamú – foglalkoztatása várható a program keretein belül.

1. **A program célja**

A program – prevenciós jelleggel – már diákkorban elő kívánja segíteni a fiatalok munkához jutását és ezzel a **korai munkatapasztalat-szerzés** mellett a jövedelemszerzés lehetőségét is biztosítja. A munka révén szerzett korai sikerélmény **elősegíti a későbbi munkaszocializációs folyamatot** is.

A program továbbá lehetőséget kínál a diákok kötelező szakmai gyakorlatának teljesítésére is.

1. **A program célcsoportja**

A program célcsoportjába azok a fiatalok tartoznak, akik:

* 16 – 25 év közötti nappali tagozaton tanuló diákok[[1]](#footnote-1),
* közvetítést kérőként kérték nyilvántartásba vételüket,
* foglalkoztatásra irányuló, vagy vállalkozási jogviszonnyal nem rendelkeznek.

1. **A program elemei**
2. **Munkaerőpiaci szolgáltatások**

A járási (fővárosi kerületi) hivatal foglalkoztatási osztálya a program keretében a közvetítést kérőként regisztrált diákok számára általános és a helyi sajátosságokra is kitérő munkaerőpiaci információt nyújt. Ezt követően a beérkezett munkaerőigények alapján az esélyegyenlőségi szempontok figyelembevételével munkaközvetítést végez a legoptimálisabb elhelyezés érdekében.

1. **A foglalkoztatást elősegítő bérköltség támogatás**

A programban a diákok csak a Munka Törvénykönyve hatálya alá tartozó munkaviszonyban foglalkoztathatóak, ennek megfelelően támogatás is csak munkaviszony keretében történő foglalkoztatáshoz nyújtható.

**A program két pillérre épül:**

1. **Önkormányzati diákmunka:** A programban a foglalkoztatást biztosító és így támogatható munkáltató a területi, települési önkormányzat és önkormányzati alaptevékenységet végző intézménye, továbbá egyházi jogi személy lehet.
2. **Diákmunka a mezőgazdaság és vendéglátás területén**: A felmerülő ágazati munkaerőhiány kezelése érdekében a mezőgazdaság és a vendéglátás területén is lehetőség nyílik a program keretében diákok idényjellegű foglalkoztatására.

***1. pillér: Önkormányzati diákmunka***

A program keretében a munkaadók számára a célcsoportba tartozó személyek munkaviszonyban történő foglalkoztatása esetén **a munkabér és a ténylegesen megfizetésre kerülő szociális hozzájárulási adó együttes összegének 100 %-a kerül** megtérítésre.

A program keretében **legfeljebb 2,5 hónap időtartamra, maximum napi 6 órás foglalkoztatás** támogatható. A támogatás megállapítása során havi munkabérként a szakképzettséget igénylő munkakör esetében 135.375 Ft/fő/hó, szakképzettséget nem igénylő munkakör esetében pedig 103.500 Ft/fő/hó összeg vehető figyelembe, amely összegen felül kerül megtérítésre a szociális hozzájárulási adó. A napi 6 óránál rövidebb munkaidőben történő foglalkoztatás esetén a támogatási összeg arányosan csökken.

***2. pillér: Diákmunka a mezőgazdaság és vendéglátás területén***

A program keretében a munkaadók számára a célcsoportba tartozó személyek munkaviszonyban történő alkalmazása esetén **legfeljebb napi 8 órás foglalkoztatás támogatható.** A munkabér és a kapcsolódó szociális hozzájárulási adó együttes összegének **75 %-a kerül megtérítésre** legfeljebb 2,5 hónap időtartamra. A fennmaradó bérköltséget és járulékait a foglalkoztatónak kell viselnie.

Jelen megoldással lényegében ugyanúgy 6 órát támogatunk 100%-ban, mint az önkormányzatok esetében. Az újonnan bevezetésre kerülő mezőgazdasági és vendéglátási munkavégzés legfeljebb 8 órában került meghatározásra, ezzel ösztönző hatást kívánunk elérni továbbá azt, hogy a vállalkozások is vállaljanak részt a költségek megosztásában. A különbségtétel abból adódik, hogy munkaerőhiányos területre kívánunk munkaerőt biztosítani. Az agráriumban nincs elegendő munkaerő, aki a zöldségek, gyümölcsök betakarításában részt venne, továbbá a nyári időszakban nincs elegendő pincér, kiszolgáló személyzet a vendéglátás területén, például a Balaton környékén.

Ennek megfelelően a támogatás megállapítása során havi munkabérként a szakképzettséget igénylő munkakör esetében 135.375 Ft/fő/hó, szakképzettséget nem igénylő munkakör esetében pedig 103.500 Ft/fő/hó összeg vehető figyelembe, amely összegen felül kerül megtérítésre a szociális hozzájárulási adó – előbb említettek szerinti – arányos része.

A napi 8 óránál rövidebb munkaidőben történő foglalkoztatás esetén a támogatási összeg arányosan csökken.

1. **A támogatás időtartama**

A program 2018. június 1-től 2018. augusztus 31-ig tart. A program keretében kötelezettséget vállalni a 2018. június 18 - 2018. augusztus 31. közötti időtartamban kezdődő és befejeződő foglalkoztatásra vonatkozóan lehet.

Tekintettel a program nyári időtartamára, áthúzódó kötelezettségvállalásra értelemszerűen nincs lehetőség.

1. **A program megvalósítója**

A programot a Nemzetgazdasági Minisztérium koordinálása mellett az állami foglalkoztatási szervként eljáró fővárosi/megyei kormányhivatalok és az állami foglalkoztatási szervként eljáró járási (fővárosi kerületi) hivatalok valósítják meg.

1. **A program forrása, költsége**

A program keretében nyújtott támogatások forrását a Nemzetgazdasági Minisztérium biztosítja a Nemzeti Foglalkoztatási Alap foglalkoztatási alaprész 2018. évi központi kerete terhére. A program összköltsége 3 milliárd Ft.

1. **A programtól várt eredmények**

A program elsősorban preventív jelleggel kerül indításra, kifejezetten csak a nyári időszakra.

Várt eredmény: a fiatalok korai munkatapasztalathoz juttatása, munkajövedelem szerzés biztosítása, a munkasiker révén a jövőbeli inaktivitás megelőzése.

A programmal kapcsolatos bővebb tájékoztatás a területileg illetékes állami foglalkoztatási szervként eljáró járási (fővárosi kerületi) hivatalnál érhető el.

Nemzetgazdasági Minisztérium

1. 16 éves az a diák, aki a tényleges foglalkoztatáskor már betöltötte a 16. életévét. [↑](#footnote-ref-1)